প্রতিটি মানুষই একটি স্বপ্ন নিয়ে বাঁচে। সে স্বপ্নই তাকে সামনের দিকে টানে। ইংরেজীতে সেটিই হলো ভিশন। সে ভিশন থেকেই ব্যক্তি মিশন পায়। ভিশন হলো কাঙ্খিত শেষ ঠিকানার একটি স্পষ্ট ছবি যা চেতনায় সবসময় জ্বল জ্বল করে,পদে পদে সেটিই পথ দেখায় এবং প্রতি মুহুর্তে স্মরণ করায় শেষ ঠিকানার কথা। সেটি পাওয়ার ভাবনা শিহরণ তুলে তার মনের ভূবনে।দেয় পুলক, দেয় বজ্র ঝাঁকুনি। যার জীবনে সে ভিশন নেই, তার জীবনে কোন মিশনও নাই। তার বাঁচাটি হয় উদ্ভিদ বা পশুপাখীর ন্যয়। জন্ম নিল, কিছুকাল বাঁচলো, পানাহার করলো এবং অবশেষে মৃত্যুর মধ্য দিয়ে হারিয়ে গেল। ঈমানদারের মুখের ভাষা, কর্ম ও চরিত্রই শুধু কাফের থেকে ভিন্ন নয়, ভিন্ন হলো চেতনার চিত্রটিও। তার মনের ভূবনে যেটি প্রজ্বলিত সূর্য্যের ন্যায় সব সময় জেগে থাকে সেটি জান্নাতের চিত্র। গাছপালা এবং ফুল ও ফলে পরিপূর্ণ বিশাল বাগান। গাছের নীচ দিয়ে ধীরে ধীরে বহমান নদী। অভাবেরই অভাব। প্রাচুর্য্যের মহাভূবন। চাওয়া মাত্রই পাওয়ার আনন্দ। অভাবনীয় ও অতুলনীয় জীবনসঙ্গি এবং মৃত্যুহীন এক অনন্ত যৌবন। এমন আনন্দঘন অপূর্ব আয়োজন কি এ পার্থিব ভূবনে একটি মুহুর্তের জন্যেও সম্ভব? অথচ মু’মিনের জন্যে মহান আল্লাহর সে আয়োজনটি নিছক বহু লাখ বা বহু কোটি বছেরর নয়, অনন্ত-অসীম কালের। মৃত্যুকেই সে রাজ্যে তিনি হারাম করে দিয়েছেন।